Min jaf kemm kantajnieha mal-kor tal-iskola u fil-klassi mal-għalliema l-għajna tal-Milied Good King Wenseslas. Il-kliem tagħha kitbu r-Reverendu Anglikan John Mason Neale fl-1853. Biex takkumpanja l-lirika jew poeżija tiegħu, Neale għażel melodija li tmur lura għat-tlettax–il seklu meħuda minn kollezzjoni ta' 74 kanzunetta Finlandiża jisimha Piae Cantiones. Is-silta magħżula kienet oriġinarjament tindaqq mal-kanzunetta Tempus adest Floridum jew 'Wasal iż-żmien li Jwarrad', b'referenza għall-festi tal-Għid u r-Rebbiegħa. B'danakollu, l-għanja ta' Reverendu Neale tirrakonta episodju mill-ħajja qaddisa tar-Re Wenceslas ta' Bohemia. F'lejla mill-aktar kiesħa nhar il-festa ta' San Stiefnu li taħbat l-għada tal-Milied, Wenceslas lemaħ raġel fqir ifittex fis-silġ biex forsi jsib ftit zkuk għall-fuklar tal-għorfa tiegħu. Meta Wenceslas staqsa lill-qaddej tiegħu min kien dak ir-raġel, dan tal-aħħar wieġbu li dak l-imsejken kien joqgħod 'il bogħod sew minnhom u lanqas kellu biex jitma' l-familja. Wenceslas ma ħasibhiex darbtejn. Talab lill-qaddej iġiblu ikel, xorb u injam tajjeb għan-nar u telqu mgħobbijin għal għonq it-triq waqt maltempata ta' silġ u riħ iffriżat biex jgħinu dil-familja fqira. Imma f'waqt minnhom il-qaddej tant għeja li ħaseb li kienet sa tiqaflu qalbu bil-kesħa. Wenseslas serraħlu rasu u qallu li jekk jimxi warajh u jdeffes saqajh fil-ħofor fondi li kien qed iħalli fejn jirfes hu ma kienx sa jħoss aktar kesħa. Il-qaddej hekk għamel u kull darba li jmidd sieq fil-marki tal-passi ta' sidu r-re, bdiet tielgħa miegħu sħana komda li żammitu sejjer sakemm waslu għand dik il-familja li kellha bżonn l-għajnuna. Ir-Re Wenceslas li fil-verità kien id-Duka Vaclav ta' Bohemia huwa qaddis kemm tal-Knisja Kattolika kif ukoll tal-Knisja Ortodossa, imma fuq kollox huwa l-eroj ta' dejjem għall-poplu tar-Repubblika Ċeka. Wenceslas jew aħjar Vaclav twieled fis-sena 907 wara Kristu. Missieru, id-Duka Vratislaus kien Kristjan filwaqt li ommu Drahomira baqgħet tħaddan it-twemmin pagan tal-antenati tagħha. Missieru miet waqt battalja u r-responsabbiltà tat-tmexxija waqgħet fuq Vaclav li kellu 14–il sena biss. Hawnhekk qamet tilwima bejn omm id-duka mejjet, Ludmilla u omm Vaclav. It-tnejn riedu t-tutela taż-żagħżugħ mexxej sakemm jilħaq l-età adulta sabiex isaltan waħdu. Rebħet Ludmilla li tat trobbija Kristjana lin-neputi tagħha filwaqt li ommu baqgħet trabbi lil ħuh iżgħar minnu Boleslav. Dan l-arranġament ma tantx dam għax ftit xhur wara Drahomira qabbdet min joqtol lill-kunjata tagħha Ludmilla u żammet il-poter kollu f'idejha. Minn hemm 'il quddiem hija bdiet tieħu miżura wara oħra kontra sudditi tagħha li kienu Kristjani. Appena għalaq 18–il sena, Vaclav ħa t-tmexxija f'idejh u bagħat lil ommu fl-eżilju. Id-duka żagħżugħ ma riedx aktar gwerer u qtil. Minflok ried ikompli jifrex il-fidi Kristjana u kien għalhekk li beda x-xogħol fuq dak li llum huwa l-Katidral ta' San Vitus fil-kastell ta' Praga. Barra minn hekk bena għadd ta' knejjes u monasteri li bdew jitmexxew minn saċerdoti Ġermaniżi wara li d-Duka Vaclav poġġa lil pajjiżu taħt il-protettorat tal-Ġermanja u ħeles minn attakki ta' dukati u renji oħra ġirien. Però Vaclav qatt ma ttraskura lil min kien fil-bżonn u fis-satra tal-lejl kien jieħu lill-qaddej leali miegħu biex flimkien imorru jżuru l-knejjes mnejn kienu jqassmu ikel u flus lin-nisa romol u uliedhom, xjuħ u morda kif ukoll priġunieri maqfulin fil-ħabsijiet tiegħu. Aktar ma jmur aktar beda jieħu t-titlu ta' missier l-imsejknin. Jingħad li darba fost l-oħrajn sudditu tiegħu, il-Konti Radislas, irribella kontrih u mexxa armata biex jattakkah fil-kastell tiegħu. Meta ra hekk, Vaclav bagħatlu messaġġ ta' paċi li Radislas ħa bħala dgħufija u kompla jisfidah għall-gwerra. Vaclav ħareġ bl-armata tiegħu imma biex jevita tixrid ta' demm bla bżonn ippropona lotta bejnu u Radislas. Il-konti ribell laqa' l-isfida imma meta avvanza biż-żiemel biex jagħmel l-attakk lemaħ żewġ anġli maġemb Vaclav li widdbuh: "Irtira lura!" Leħen l-anġli rbombja bħal sajjetta f'widnejn Radislas u f'salt intebaħ bl-iżball kbir li kien sa jagħmel jekk joqtol lil dan ir-renjant twajjeb tiegħu. Inxteħet għarkupptejh quddiem Vaclav u fil-preżenza taż-żewġ armati talbu maħfra; id-duka ħaddnu miegħu u laqgħu lura bħala ħabib tiegħu. F'għodwa waħda fis-sena 935 id-Duka Vaclav ta' Bohemia ġie attakkat minn grupp ta' rġiel waqt li kien fi triqtu lejn il-knisja. Waqqgħuh minn fuq iż-żiemel tiegħu u tawh daqqiet ta' sikkina. Kif kien mixħut mal-art f'agunija kbira avvanza fuqu ħuh Boleslav u niffdu min-naħa għall-oħra b'lanza biex joqtlu. Il-Knisja mill-ewwel iddikjaratu qaddis martri u wara mewt ingħata t-titlu ta' Re Vaclav jew Re Wenceslas. Il-poplu Ċek għandu mħabba speċjali għal Wenceslas u jemmen li jekk xi darba pajjiżhom isib ruħu f'periklu mortali, r-re twajjeb iqajjem l-armata tiegħu li tinsab rieqda fil-Muntanja Blanik u magħha jinżel fuq l-għadu biex jifdi liċ-Ċeki li tant ħabb.